Dacia forbereder ekstremt billig elbil baseret på Twingo

Dacia er på vej med endnu en ekstremt billig elbil, og ambitionen er klar: Elbil til folket – uden at ligne noget, alle andre allerede har lavet. Den rumænske lavprismærke bekræfter nu, at en helt ny elbil med udgangspunkt i Renault Twingo er på vej, med en forventet startpris under 18.000 euro. Det svarer til cirka 135.000 kroner før afgifter.

Den kommende model bliver formelt set arvtageren til Spring, men ifølge Dacia er der tale om to markant forskellige biler. Hvor Spring fortsætter som den absolut billigste indgang til elbil-verdenen, bliver den nye model større, mere moderne og visuelt mere markant.

Samtidig bliver den nuværende Dacia Spring – der ikke længere sælges herhjemme – ikke udfaset med det samme. Tværtimod planlægger Dacia at sælge begge modeller side om side i en overgangsperiode – et usædvanligt træk i elbilernes mindste klasse.

Prispresset elbil – uden Kina-straf

Målet er en startpris på omkring 18.000 euro, hvilket gør den cirka 1.1000 euro dyrere end den billigste Spring. Alligevel er det fortsat ekstremt lavt i europæisk elbil-sammenhæng – især fordi bilen bliver bygget i Europa.

Hvor Spring produceres i Kina og importeres til EU, skal den nye model efter planen samles i Europa, sandsynligvis side om side med Twingo i Slovenien. Det betyder, at Dacia undgår EU’s ekstra told på kinesisk-producerede elbiler – og dermed kan holde prisen nede uden at æde profitten.

Paris afslører det hele

Den nye elbil ventes officielt præsenteret i de kommende måneder og får sin offentlige debut på Paris Motor Show i september. Salget skal efter planen starte inden årets udgang.

Dacia forbereder ekstremt billig elbil baseret på Twingo