Billig og dårlig elbil vender tilbage med bedre odds

Dacia Spring er på vej tilbage til Danmark. Og nej, der er ikke tale om endnu en forsigtig facelift-operation af den gamle, billige elbil. Dacia har vist det første glimt af en helt ny Spring, og selv om navnet er det samme, er bilen teknisk set noget helt andet. Den kommende model bygges på samme elektriske platform som Renault Twingo, hvilket kan gøre den langt mere relevant for danske bilkøbere end den første udgave.

Da Dacia Spring kom til Danmark, var den landets billigste elbil. Det var også dens stærkeste argument. For resten var sværere at elske. Den gamle Spring havde begrænset rækkevidde, langsom opladning, beskeden komfort og en sikkerhedsvurdering, der gjorde den svær at anbefale til andet end korte ture som bil nummer to. Eller tre.

Den var elbilernes svar på en sparegris med nummerplader: billig i indkøb, men kun for dem, der kunne leve med begrænsningerne.

Nu får Spring en ny chance

Den nye Spring bliver ifølge Dacia en lille, enkel elbil med fire rigtige sæder og brugbart bagagerum. Hvis Dacia kan kombinere lav pris med mere moderne sikkerhed, bedre komfort og mere gennemtænkt teknik, kan Spring blive en af de mest interessante elbiler i den billige ende af markedet.

Renault Twingo, som Spring deler platform med, er skabt som en kompakt bybil med op til 263 kilometer rækkevidde. Spring bliver næppe bilen til lange motorvejsture gennem Europa, men den kan ramme noget langt mere jordnært: den billige hverdags-elbil til pendling, indkøb og bykørsel.

Prisen bliver afgørende

Dacia har endnu ikke meldt noget ud om dansk lanceringsdato eller pris. Og det er netop prisen, der afgør, om den nye Spring bliver et comeback eller bare endnu en lille elbil i mængden. Den første Spring blev fjernet fra det danske modelprogram efter kort tid. Men markedet har ændret sig siden. Danskerne køber elbiler som aldrig før, og der mangler stadig billige modeller til dem, der ikke vil bruge 300.000 kroner på at køre elektrisk.

Hvis Dacia rammer rigtigt, kan den nye Spring blive den bil, den gamle forsøgte at være: en billig elbil, man ikke behøver undskylde for.

LÆS OGSÅ: Vores test af den første Dacia Spring

Billig og dårlig elbil vender tilbage med bedre odds