Flopper i crashtest men valgt som ‘bedste køb’

Den er Danmarks billigste elbil og måtte for nyligt køre fra en Euro NCAP-crashtest med bare en enkelt stjerne ud af fem. Men på trods af det har AutoBest, der består af motorjournalister fra 32 lande, valgt at kåre bilen som ‘Årets bedste køb’. Og det endda med stor afstand ned til nummer to, der var Skoda Fabia og til Opel Mokka på trediepladsen.

Det er i øvrigt første gang i AutoBest-kåringens 21-årige historie, at en 100 procent elbil kåres til vinder.

– Vi er meget stolte over at vinde AutoBest 2022 prisen. Den bekræfter, at Dacias filosofi er rigtig. At lave enkle biler, der opfylder kundernes basale behov, siger Denis Le Vot, der er CEO for Dacia og LADA.

Under en Euro NCAP test for nyligt fik Dacia Spring bare en enkelt stjerne ud af fem, hvilket må siges at være usædvanligt. Bilen fik point for sit automatiske bremsesystem, men ellers var der ikke mange roser fra testen. Tværtimod lagde Euro NCAPs generalsekretær, Michiel van Ratingen, ikke fingre imellem, da han skulle bedømme bilen:

– Passagerbeskyttelsen er dårligere end noget køretøj, vi har set i mange år. Det er kynisk at tilbyde forbrugeren en økonomisk overkommelig grøn bil, hvis omkostningen er højere risiko for skader i tilfælde af en ulykke, sagde han i forbindelse med, at crashtestresultatet blev officielt.

Crashtesten fra Euro NCAP.

Renault Zoe er værre

Hvor utroligt det end lyder, var Dacia Spring ikke den bil, der klarede sig værst i Euro NCAPs seneste crashtest. Det gjorde nemlig elbilen Renault Zoe, der ikke fik en eneste stjerne. Som i 0. Både Renault og Dacia er ejet af Renault-koncernen.

Dacia Spring blev lanceret herhjemme for tre uger siden og kan bryste sig af endnu en titel, nemlig Danmarks billigste elbil. Den sælges for en startpris på omkring 130.000 kroner. iNPUT tester i øvrigt Dacia Spring i starten af næste år, men indtil da kan du se vores smugkig på bilen:

Flopper i crashtest men valgt som ‘bedste køb’