Nu kan italienerne købe en ny elbil for 31.000 kroner

Det lyder som en skrivefejl – men det er det ikke. I Italien kan du lige nu køre fra forhandleren i en fabriksny elbil til bare 30.000 kroner. Forklaringen er en ny gigantisk skrotningspræmie, der får de fleste andre elbilbonusser til at ligne småmønter.

Den italienske regering har sat over seks milliarder kroner af – finansieret via EU’s genopretningsfond efter pandemien – til at få flere borgere over i elbiler. Modellen er enkel: Har du en gammel benzin- eller dieselbil (Euro 5 eller ældre), kan du få helt op til 81.000 kroner i rabat, hvis du skrotter den og køber en ny elbil.

Men der er et vigtigt krav: Bonusordningen er målrettet lavindkomstfamilier i byer med dårlig luftkvalitet. Det skriver Automotive News.

Europas billigste elbil

Den lille Dacia Spring, der i forvejen er kendt som Europas billigste elbil, er i Italien sat ned til omkring 112.000 kroner. Med fuldt tilskud fra staten kan prisen barberes helt ned til 31.000 kroner.

Det er mindre, end hvad mange danskere betaler for en ny scooter – men her taler vi altså om en fabriksny elbil med garanti.

Skal lokke italienerne over i elbiler

For Italien er satsningen nødvendig. Indtil nu har elbiler kun stået for omkring fem procent af nybilsalget – langt efter Danmark, hvor elbiler udgør godt 70 procent af markedet.

Spørgsmålet er, om italienernes rabatfest kan få flere bag rattet i en elbil – eller om resten af Europa ender med at stå tilbage og savle over de absurde priser.

Nu kan italienerne købe en ny elbil for 31.000 kroner